უნივერსიტეტის ღონისძიებების პორტალი

„Caucasus Survey”-ის მეორე ნომრის პრეზენტაცია
2014-06-09 12:52 (Asia/Dubai)
11 ივნისს, ოთხშაბათს, 18:30 საათზე, ილიას სახელმწიფო უნივერსიტეტის წიგნის მაღაზია ”ლიგამუსში” გაიმართება ჟურნალ „Caucasus Survey”-ის მეორე ნომრის პრეზენტაცია.
სამეცნიერო ჟურნალში კავკასიის შესახებ განთავსებულია კვლევები ჩრდილო და სამხრეთ კავკასიაზე. ჟურნალის მეორე ნომერში წარმოდგენილია სტატიები შემდეგ თემებზე:ისლამი,ნაციონალმიზმი და მდგომარეობა მუსლიმურ კავკასიაში, საქართველოს დემოკრატიული რესპუბლიკის 1918-1921 წლების ეკონომიკური პოლიტიკა, მთიანი ყარაბახის სამშვიდობოპროცესის ამჟამინდელი მდგომარეობა და სხვა.
პრეზენტაციაზე დარიგდება ჟურნალის პირველი და მეორე გამოცემები.
ხოლო რედაქტორთა და მრჩეველთა საბჭო უპასუხებს დამსწრე საზოგადოების შეკითხვებს ჟურნალში განთავსებულ სტატიებთან დაკავშირებით.
”Caucasus Survey” დაფუძნდა ილიას სახელმწიფო უნივერსიტეტთან პარტნიორობით და გამოდის წელიწადში ორჯერ. ჟურნალის ელექტრონული ვერსია ხელმისაწვდომია საიტზე: www.caucasus-survey.org. ჟურნალის სარედაქციო საბჭო და ილიას სახელმწიფო უნივერსიტეტი მადლობას უხდიან გაერთიანებული სამეფოს საგარეო და თანამეგობრობის ოფისს ჟურნალისმეორე ნომრის გამოცემაში მხარდაჭერისთვის”.
პრეზენტაციის დრო: 11 ივნისი, 18:30 საათი
ადგილმდებარეობა: წიგნის მაღაზია ”ლიგამუსი”

შექმენი გარემო, აღიქვი შესაძლებლობა და განაპირობე განათლება
2014-06-06 13:51
14 ივნისს, შეზღუდული შესაძლებლობის მქონე პირთა უფლებების დაცვის დღეს, საქართველოს 4 უნივერსიტეტის (ილიას სახელმწიფო უნივერსიტეტი, ჯიპა, ბათუმის შოთა რუსთაველის სახელმწიფო უნივერსიტეტი და სამცხე-ჯავახეთის სახელმწიფო უნივერსიტეტი) რექტორები ხელს მოაწერენ ინკლუზიის დეკლარაციას, რომელიც ეფუძნება სამ ძირითად გზავნილს ,,შექმენი გარემო, აღიქვი შესაძლებლობა და განაპირობე განათლება’’.
აღნიშნული ღონისძიება გაიმართება ტემპუსის მიერ დაფინანსებული პროექტის – ,,საზოგადოების ღიაობა ინდივიდუალური საჭიროების მქონე პირთათვის’’ (ASPIRE) – ფარგლებში.
ამავე დღეს მოეწყობა ღია გამოფენა და ინფორმაციულ-საგანმანათლებლო აქტივობები კონსტანტინე გამსახურდიას სახელობის ბაღში (გეგეშიძის ბაღი),
ილიაუნის თეატრის ეზოში გაიმართება სპექტაკლი ,,დამბო’’, ხოლო წიგნის მაღაზია ”ლიგამუსში” – ,,ტემპელ გრანდინის’’ ჩვენება.
დეკლარაციის ხელმოწერის ადგილი: სასტუმრო „ჰოლიდეი ინი“
დეკლარაციის ხელმოწერის დრო: 17:00 საათი
მისამართი: 26 მაისის მოედანი #1, თბილისი

6 ივნისი უნიკინოს დაბადების დღეა
2014-06-05 17:28
გაცნობებთ, რომ პარასკევს, 6 ივნისს, 18:00 საათზე პროექტ „უნიკინოს“ 5 წელი უსრულდება.
დაარსებიდან ხუთი წლის იუბილესთან დაკავშირებით ილიას უნვერსიტეტის A101 აუდიტორიაში, 18:00 საათზე სტუდენტებს შეხვდებიან ილიას უნივერსიტეტის რექტორი გიგა ზედანია და უნიკინოს კინოკლუბის ხელმძღვანელი ნინია კაკაბაძე. ფილმის მთარგმნელებს გადაეცემათ სერტიფიკატები და შემდეგ საზეიმოდ დაიჭრება დაბადების დღის ტორტი.
დასასრულს კი ნაჩვენები იქნება მიჰაელ ჰანეკეს ფილმი „კოდი უცნობია“ (2000) ქართული გახმოვანებით.
მონაწილეობენ: ჯულიეტ ბინოში, ტერი ნევიკი, იოზეფ ბირბიჰლერი, ალექსანდრ ჰამიდი, მაიმუნა ჰელენი.
დასწრება თავისუფალია!

ახალგაზრდების ცნობიერების ამაღლება ევრო კავშირისა და ევრო კავშირთან ასოცირების ხელშეკრულებაზე
2014-06-05 10:48
9 ივნისს, ორშაბათს, 16:00 საათზე, ბრიტანეთის საბჭოს ორგანიზებით, ილიას სახელმწიფო უნივერსიტეტის სტუდენტებს შეხვდებიან დიდი ბრიტანეთის ელჩი საქართველოში, ალექსანდრა ჰოლ ჰოლი, უელსის პარლამენტის სპიკერი, დეიმ როზმარი ბატლერი და ბრიტანულ-ქართული სავაჭრო პალატის დამფუძნებელი დირექტორი, მაკო აბაშიძე.
შეხვედრის მიზანია ახალგაზრდების, როგორც მომავალი ლიდერების, ცნობიერების ამაღლება ევროკავშირისა და ევროკავშირთან ასოცირების ხელშეკრულებაზე, აგრეთვე, ღრმა და ყოვლისმომცველი თავისუფალი სავაჭრო სივრცის შეთანხმებაზე.
დრო: 9 ივნისი, 16:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი
დასწრება თავისუფალია.

გარემოს დაცვის დღე
2014-06-04 16:35
5 ივნისს, გარემოს დაცვის დღესთან დაკავშირებით, ილიას სახელმწიფო უნივერსიტეტის ბიზნესის სკოლის ტურიზმის მენეჯმენტის ცენტრი და სტუდენტები, ეკოტურიზმისა და ტურიზმის მდგრადი განვითარების ხელშეწყობისა და პოპულარიზაციის მიზნით, გეგმავენ კუს ტბის მიმდებარე ტერიტორიის დასუფთავებას.
შემოგვიერთდით!
შეხვედრის დრო და ადგილი:
ილიაუნის E კორპუსის ეზო
5 ივნისი, 12:00 საათი.
ღონისძიების დაწყების დრო 13:00 სთ (კუს ტბის მიმდებარე ტერიტორია)

ლიტერატურული საღამო
2014-06-03 17:53
5 ივნისს, 16:00 საათზე, ილიას სახელმწიფო უნივერსიტეტის A 101 აუდიტორიაში საქართველოში ირანის ისლამური რესპუბლიკის საელჩოს კულტურის განყოფილება გიწვევთ ლიტერატურულ საღამოზე – ”იმამ ხომეინის მისტიკური და ფილოსოფიური ნააზრევი ვახუშტი კოტეტიშვილისა და მაგალი თოდუას ქართულ თარგმანებში”. ღონისძიების მიზანია საქართველოსა და ირანს შორის არსებული კულტურული ურთიერთობების გაღრმავება და ირანული კულტურისა და თანამედროვე ირანული ლიტერატურის პოპულარიზაცია.

რაინერ ვერნერ ფასბინდერის დრამატურგია
2014-06-03 14:40
5 ივნისს, 19:00 საათზე, ილიაუნის წიგნის მაღაზია ”ლიგამუსში” ლიტერატურული კლუბის რიგით მე-5 საიუბილეო შეხვედრა გაიმართება. შეხვედრის თემაა “რაინერ ვერნერ ფასბინდერის დრამატურგია”.
2014 წლის 31 მაისს რაინერ ვერნერ ფასბინდერზე 69 წელი შეუსრულდებოდა. ლიტერატურული კლუბი ამ დიდი გერმანელი რეჟისორისა და დრამატურგის იუბილეს აღსანიშნავად კინომცოდნე გოგი გვახარიას მასპინძლობს. სტუმარი ისაუბრებს ფასბინდერზე, როგორც ბრეხტიანული კინოს ავტორზე – კაცზე, რომელმაც შეცვალა გერმანიის ისტორია.
“…ახალი გერმანული კინოს მონარქი, და, ამავე დროს, ონავარი ბავშვი, რომელმაც ათასგვარ სისაძაგლეში დაადანაშაულა გერმანული კულტურა, თავისი ქვეყნის სამარცხვინო მარცხის დღეებში ჩაისახა. დაადანაშაულა და ააღორძინა კიდეც დავრდომილი გერმანული კინემატოგრაფი, რომლის ტრიუმფზე 1970-იან წლებში მთელი მსოფლიო ლაპარაკობდა”.
გოგი გვახარია, “ცრემლიანი სათვალე”, ჟურნალი ”ცხელი შოკოლადი”, 2005 წ.

საზოგადოებრივ-საგანმანათლებლო პროექტი - „ახალი განმანათლებლობა“
2014-06-03 13:34
6 ივნისს, 16:00 საათზე, ილიას სახელმწიფო უნივერსიტეტის A 101 აუდიტორიაში მეცნიერებათა და ხელოვნების ფაკულტეტის საზოგადოებრივ-საგანმანათლებლო პროექტის – „ახალი განმანათლებლობა“ – ფარგლებში სრული პროფესორი, გია ნოდია, წაიკითხავს საჯარო ლექციას თემაზე „რა არის სამოქალაქო საზოგადოება?“
დასწრება თავისუფალია.

"ინტერკულტურული დიალოგი ესთეტიკის საკითხებზე - შანსები და სირთულეები"
2014-06-03 10:41
5 ივნისს 9:00 საათზე, ილიას სახელმწიფო უნივერსიტეტის ავსტრიული კულტურის ცენტრის საკონფერენციო დარბაზში (გიორგი წერეთლის 3, S 507) გაიხსნება სამდღიანი საერთაშორისო სიმპოზიუმი “ინტერკულტურული დიალოგი ესთეტიკის საკითხებზე – შანსები და სირთულეები”. სიმპოზიუმის ინიციატორია Österreichische Gesellschaft für Philosophischen Öst-West-Dialog (ვენა). სიმპოზიუმზე სამუშაო ენებია გერმანული და ინგლისური (თარგმანის გარეშე).
პროგრამა იხილეთ აქ.
დასწრება თავისუფალია.

საარჩევნო პორტალის პრეზენტაცია და ვორქშოფი
2014-06-02 16:31
4 ივნისს, ოთხშაბათს, 15:00 საათზე, ილიას სახელმწიფო უნივერსიტეტის A 101 აუდიტორიაში (ი. ჭავჭავაძის გამზ.32) სამართლიანი არჩევნებისა და დემოკრატიის საერთაშორისო საზოგადოება (ISFED) გიწვევთ ღონისძიებაზე, რომლის ფარგლებშიც მოეწყობა სამი არასამთავრობო ორგანიზაციის („სამართლიანი არჩევნები“, „საია“ და ”საერთაშორისო გამჭვირვალობა”) საერთო პროექტის, საარჩევნო პორტალის – http://www.electionsportal.ge/ – პრეზენტაცია და მცირე ვორქშოფი, რომელიც მიზნად ისახავს სტუდენტების ინფორმირებულობის გაზრდას კენჭისყრის პროცედურებისა და საარჩევნო დარღვევების შესახებ.

ერთი ქართული იკონოგრაფიული მოტივის თაობაზე
2014-06-02 13:13
4 ივნისს, 18:00 საათზე, ილიას სახელმწიფო უნივერსიტეტის F 303 აუდიტორიაში, შუა საუკუნეების კვლევების ფარგლებში დაგეგმილ სემინარზე პაატა ბუხრაშვილი წაიკითხავს მოხსენებას თემაზე: „ერთი ქართული იკონოგრაფიული მოტივის თაობაზე“.

გიწვევთ საბუნებისმეტყველო მეცნიერებების პედაგოგთა ეროვნულ კონფერენცია
2014-05-30 15:56
პროექტი Profiles და ილიას სახელმწიფო უნივერსიტეტი გიწვევთ საბუნებისმეტყველო მეცნიერებების პედაგოგთა ეროვნულ კონფერენციაზე.
კონფერენცია გაიმართება 31 მაისს, 10:00 საათიდან.
იხილეთ კონფერენციის პროგრამა აქ.
დრო: 31 მაისი, 10:00 საათი
ადგილმდებარეობა: აუდიტორია G 106, ილიას სახელმწიფო უნივერსიტეტი
კონფერენციას შეგიძლიათ თვალყური ადევნოთ პირდაპირ ტრანსლირებით აქ.

ქართულ-ჩინური ურთიერთობების საკითხი
2014-05-30 11:05
3 ივნისს, 11:00 საათზე, ილიას სახელმწიფო უნივერსიტეტში საჯარო ლექციას წაიკითხავს ჩინეთის რესპუბლიკის ელჩი საქართველოში, ბატონი ბინ იუეს.
ლექციის თემა: ქართულ-ჩინური ურთიერთობების საკითხი, ჩინეთის ეკონომიკური განვითარების ტენდენციები, ჩინეთის კულტურა.
ასევე, ბატონი ელჩი ისაუბრებს ილიას სახელმწიფო უნივერსიტეტში ჩინური ენის შემსწავლელი კურსების გახსნის პერსპექტივაზე და ქართველი სტუდენტებისათვის ჩინეთის წამყვან უნივერსიტეტებში სწავლის გაგრძელების შესაძლებლობებზე.
დრო: 3 ივნისი, 11:00 საათი
ადგილმდებარეობა: აუდიტორია G 106, ილიას სახელმწიფო უნივერსიტეტი

Nx-ღონისძიება - იდეები, რომლებიც გვწამს!
2014-05-29 18:05
Nx-ღონისძიება – იდეები, რომლებიც გვწამს!
1-ლ ივნისს, 12:00 საათზე, ილიას სახელმწიფო უნივერსიტეტის წიგნის მაღაზია ”ლიგამუსში” გაიმართება Nx-ღონისძიება.
Nx-პლატფორმა შესაძლებლობას აძლევს საინტერესო იდეების მქონე, მოაზროვნე ადამიანებს, ნებისმიერი საკითხის შესახებ ფართო საზოგადოებას გააცნონ თავიანთი ორიგინალური და ინოვაციური ხედვა.
აუდიტორიის წინაშე წარდგებიან პროფესიონალი სპიკერები.
არ გაუშვათ საინტერესო აზრის მოსმენის შესაძლებლობა, დაესწარით Nx-ღონისძიებას.
თუ გსურთ, გახდეთ Nx-სპიკერი და მოხვდეს თქვენი პრეზენტაცია ”მაესტროს” ეთერში, გაიარეთ რეგისტრაცია მითითებულ ბმულზე http://nx.ge/როგორ-გავხდე-nx-სპიკერი/
დრო: 1-ლი ივნისი, 12:00 საათი
ადგილმდებარეობა: წიგნის მაღაზია ”ლიგამუსი”
დამატებითი ინფორმაციისთვის ეწვიეთ ინტერნეტგვერდებს http://nx.ge/ და
https://www.facebook.com/www.nx.ge ან მიმართეთ ერეკლე თამაზაშვილს (ტელ.: 593 004 080)

ჯუზეპე დელ'აკვილას საჯარო ლექცია
2014-05-29 18:02
30 მაისს, 17:00 საათზე, ილიას სახელმწიფო უნივერსიტეტში საჯარო ლექციას წაიკითხავს ცნობილი იტალიელი არქიტექტორ-ფოტოგრაფი, ჯუზეპე დელ’აკვილა
ჯუზეპე დელ’აკვილას შესახებ
ჯუზეპე დელ’აკვილა ცნობილი იტალიელი არქიტექტორ-ფოტოგრაფია. მისი ძირითადი პროფესიონალური ინტერესია კულტურული მემკვიდრეობის ძეგლების – არქიტექტურის, ფერწერისა და პლასტიკის – ნიმუშების გადაღება. ის თანამშრომლობს მსოფლიოში ცნობილ გამოცემებთან. 60-მდე ალბომისა და პუბლიკაციის ავტორს საქართველოში გადაღებული აქვს შუასაუკუნეების ქართული არქიტექტურისა და მხატვრობის უნიკალური ნიმუშები, მათ შორის: ატენის სიონის ტაძრისა და ვარძიის სამონასტრო კომპლექსში შემავალი ღვთისმშობლის სახელობის ეკლესიის სრული იკონოგრაფიული კორპუსები; გელათის ფრესკები; ბაგრატის ტაძრის რესტავრაციის ფოტოდოკუმენტირება.
ტურინის პოლიტექნიკური უნივერსიტეტის კონსერვაციისა და რესტავრაციის ფაკულტეტის პროფესორი ჯუზეპე დელ’აკვილა ხელოვნების ნიმუშთა ფოტოგადაღების ხელოვნებას ასწავლის.
დრო: 30 მაისი, 17:00 საათი
ადგილმდებარეობა: აუდიტორია G 106, ილიას სახელმწიფო უნივერსიტეტი

ემბრიონიდან სიკვდილამდე
2014-05-29 15:00
4 ივნისს, 18:00 საათზე, ილიას სახელმწიფო უნივერსიტეტის წიგნის მაღაზია ”ლიგამუსში”, სტუდენტური პროექტის – “Sapere Aude” – ფარგლებში, National Geographic საქართველოს მთავარი რედაქტორი ლევან ბუთხუზი, წაიკითხავს მოხსენებას თემაზე – “ემბრიონიდან სიკვდილამდე:რას განსაზღვრავს გენები და რას განსაზღვრავს გარემო”
დასწრება თავისუფალია.

საპატიო დოქტორად არჩევის ცერემონიალი
2014-05-29 14:55
2 ივნისს 13:00 საათზე A 101 აუდიტორიაში (ი. ჭავჭავაძის გამზ. 32) შედგება ბაზელის უნივერსიტეტის (შვეიცარია) ბოტანიკის ინსტიტუტის დირექტორის, პროფესორ ქრისტიან კიორნერის (Christian Körner) ილიას სახელმწიფო უნივერსიტეტის საპატიო დოქტორად არჩევის ცერემონიალი. პროფესორის თბილისში ვიზიტის ფარგლებში დაგეგმილია მისი სამეცნიერო მოხსენება, ექსპედიციები ყაზბეგში, ბაკურიანსა და კახეთში; ასევე – ახალი სამეცნიერო პროექტის მომზადება, რომელშიც ჩაერთვებიან უნივერსიტეტის მაგისტრანტები და დოქტორანტები.
პროფესორი ქრისტიან კიორნერი – მცენარეთა ეკოლოგიის სფეროში მსოფლიოში ყველაზე მაღალრეიტინგული მეცნიერი, რამდენიმე აკადემიის (ევროპის, ავსტრიისა და გერმანიის) წევრი, საერთაშორისო სამეცნიერო ჟურნალების მთავარი რედაქტორი, არაერთი საერთაშორისო სამეცნიერო და გარემოსდაცვითი ორგანიზაციის ხელმძღვანელი, 409 სამეცნიერო პუბლიკაციისა და რამდენიმე წიგნის ავტორი – თითქმის 40 წელია, აქტიურად თანამშრომლობს ქართველ კოლეგებთან. მისი მხარდაჭერით ქართულად ითარგმნა და 2008 წ ილიას სახელმწიფო უნივერსიტეტის მიერ გამოიცა წიგნი „Alpine Plant Life: Functional Plant Ecology of High Mountain Ecosystems“, რომელიც ფართოდ გამოიყენება არა მხოლოდ სამაგისტრო სალექციო კურსებში, არამედ დოქტორანტებისა და მეცნიერების მიერ.
დრო: 2 ივნისი, 13:00 საათი
ადგილმდებარეობა: ა 101 აუდიტორია, ი.ჭავჭავაძის გამზ. 32, ილიას სახელმწიფო უნივერსიტეტი

ოთარ ქაჯაიას 90 წლის იუბილე
2014-05-29 14:45
ოთარ ქაჯაიას 90 წლის იუბილე
29 მაისს, ხუთშაბათს, 17:00 საათზე, ილიას სახელმწიფო უნივერსიტეტში საპატიო პროფესორის, ოთარ ქაჯაიას, 90 წლის იუბილესადმი მიძღვნილი ღონისძიება გაიმართება.
ოთარ ქაჯაიას შესახებ
ოთარ ქაჯაია დაიბადა 1923 წლის 29 ივლისს, მარტვილის რაიონის სოფ. ბანძაში.
სწავლობდა თსუ-ში, იყო გიორგი ახვლედიანის, არნოლდ ჩიქობავას, ვარლამ თოფურიას მოწაფე და აკაკი შანიძის ასპირანტი. 1971 წლიდან მუშაობდა სულხან-საბა ორბელიანის სახელობის პედაგოგიურ უნივერსიტეტში.
2006 წლიდან ილიას სახელმწიფო უნივერსიტეტის საპატიო პროფესორია.
კვლევის ძირითადი სფერო: არასამწერლობო ქართველური ენების, მეგრულის დოკუმენტირება/კვლევა, ორენოვანი ლექსიკონების შედგენა.
2001 წელს Reichert-Verlag Wiesbaden-მა, სერიით – Kaukasienstudien, გამოსცა ოთარ ქაჯაიასა და ჰაინც ფენრიხის ერთობლივი ლექსიკონი – Mingrelisch-Georgisches Wörterbuch.
2002-2009 წლებში ოთარ ქაჯაიამ გამოსცა მეგრულ-ქართული ლექსიკონის ოთხტომეული, 2013 წელს კი – ცნობილ ქართველოლოგთან, გიორგი კლიმოვთან, ერთად – მეგრულ-რუსულ ქართული ლექსიკონი.
დრო: 29 მაისი, 17:00 საათი
ადგილმდებარეობა: A 101 აუდიტორია, ილიას სახელმწიფო უნივერსიტეტი

Apple-ის ღონისძიება - World Wide Developer Conference-ის ტრანსლაცია
2014-05-29 12:00
2 ივნისს, 19:30 საათზე, ილიას სახელმწიფო უნივერსიტეტის G 106 აუდიტორიაში გაიმართება Apple-ის სპეციალური ღონისძიება – World Wide Developer Conferecne-ის პირდაპირი ტრანსლაცია!
დასწრება თავისუფალია.

შეხვედრა ერლენდ ლუსთან
2014-05-29 10:30
30 მაისს, 19:00 საათზე, ცნობილი ნორვეგიელი მწერალი და სცენარისტი, ერლენდ ლუ, ილიას სახელმწიფო უნივერსიტეტში ქართველ მკითხველებს შეხვდება. შეხვედრას გაუძღვება მთარგმნელი დავით გაბუნია.
ერლენდ ლუს წიგნები მსოფლიოს 20-ზე მეტ ენაზეა თარგმნილი. ქართველი მკითხველი მას „ბაკურ სულაკაურის გამომცემლობის“ მიერ 2008 წელს გამოცემული წიგნით, „ნაივური სუპერით“, იცნობს.
ერლენდ ლუ თბილისის წიგნის XVI საერთაშორისო ფესტივალის მოწვევით ჩამოდის და ეს მისი პირველი ვიზიტია საქართველოში.
გელით მათ, ვისაც მის წიგნები წაგიკითხავთ და გიყვართ, და მათაც, ვინც ჯერ არ იცნობთ მის შემოქმედებას. წინ ძალიან საინტერესო შეხვედრა გელით! შეხვედრა ინგლისურ ენაზე წარიმართება.
დრო: 30 მაისი, 19:00 საათი
ადგილმდებარეობა: A 101

ლექცია ფარული მოსმენების შესახებ კანონპროექტთან დაკავშირებით
2014-05-28 18:10
ხუთშაბათს, 29 მაისს, 16:00-დან 18:00 საათამდე, წიგნის მაღაზია ”ლიგამუსში” ილიას სახელმწიფო უნივერსიტეტის სამართლის სკოლის კონსტიტუციური კვლევების ცენტრი მართავს საჯარო ლექციას ფარული მოსმენების შესახებ კანონპროექტთან დაკავშირებით.
მომხსენებლები: ექსპერტი შოთა უტიაშვილი და აღნიშნულ კანონპროექტზე მომუშავე ჯგუფის წევრი, გიორგი გოცირიძე.

მეოცე საუკუნის სკულპტურების ნარატივი საქართველოში
2014-05-28 12:45
3 ივნისს, 19:00 საათზე, წიგნის მაღაზია ”ლიგამუსში” პროექტ ”დოქტორანტთა ფორუმის” ფარგლებში მორიგი საჯარო პრეზენტაცია გაიმართება. მომხსენებელია სოციალურ და ჰუმანიტარულ მეცნიერებათა და ხელოვნების ინტერდისციპლინური სადოქტორო პროგრამის დოქტორანტი, ელენე კეკელია. მოხსენების თემაა ”მეოცე საუკუნის სკულპტურების ნარატივი საქართველოში”.
აღნიშნული კვლევის მიზანია მეოცე საუკუნის სოციეტალური ნარატივების იდენტიფიკაცია და სიცოცხლისუნარიანობის ანალიზი უკვე თანამედროვე საქართველოში. სწორედ ამ ნარატივების იდენტიფიკაციის მიზნით ხდება საჯარო მონუმენტების, როგორც მეხსიერების ადგილების, შესწავლა. საკვლევი პერიოდი მეტწილად საბჭოთა ოკუპაციას მოიცავს და კოლექტიურ მეხსიერებათა კვლევის ჭრილშია განხილული.
დასწრება თავისუფალია.

EBSCO - მულტიდისციპლინარული სამეცნიერო ბაზა, მოხმარების ინსტრუქციები და ძირითადი უპირატესობები
2014-05-27 18:20
ოთხშაბათს, 28 მაისს, 16:00 საათზე, წიგნის მაღაზია „ლიგამუსში“ ილიას სახელმწიფო უნივერსიტეტის ბიბლიოთეკა გიწვევთ პრეზენტაციაზე: „EBSCO – მულტიდისციპლინარული სამეცნიერო ბაზა, მოხმარების ინსტრუქციები და ძირითადი უპირატესობები“.
პრეზენტაციას გაუძღვებიან EBSCO-ს რეგიონალური წარმომადგენლები, ბატონები ანდრეი საკალოუ და რეიკო რაიე.
აქვე გაცნობებთ, რომ უკვე შეგიძლიათ ისარგებლოთ EBSCO-ს ორი მნიშვნელოვანი ქვებაზით: Humanities Source და Political Science Complete.

Humanities Source – მოიცავს 1480 დასახელების ჟურნალს და სამეცნიერო სტატიების სრულ ვერსიებს 1900 წლიდან დღემდე; აერთიანებს შემდეგ მიმართულებებს: არქეოლოგია, ხელოვნება, კომუნიკაცია, ფოლკლორი, კლასიკური ფილოლოგია, ისტორია, ჟურნალისტიკა, ლინგვისტიკა, ლიტერატურა, მუსიკა, ფილოსოფია, რელიგია, თეოლოგია და სხვ. აქვე შეგახსენებთ, რომ ეს ბაზა მოიცავს ილიას სახელმწიფო უნივერსიტეტის სამეცნიერო რეფერირებად ჟურნალს – „კადმოსი“.
Political Science Complete – მოიცავს 3119 დასახელების ჟურნალს, 340-ზე მეტ მონოგრაფიასა და საკონფერენციო მასალების 38 ათასზე მეტ სრულ ტექსტს; აერთიანებს შემდეგ მიმართულებებს: პოლიტოლოგია, საერთაშორისო ურთიერთობები, საჯარო ადმინისტრირება, პოლიტიკური ფილოსოფია, პოლიტიკური ეთიკა და სხვ. აღნიშნულ ელბაზაში ხელმისაწვდომია როგორც სტატიების ინდექსირებული და აბსტრაქტირებული სიები, ასევე სრული ტექსტები. შეგახსენებთ, რომ ამ ბაზაში შესულია ილიას სახელმწიფო უნივერსიტეტის სამეცნიერო რეფერირებადი ჟურნალი – „Identity Studies”.

ილიას სახელმწიფო უნივერსიტეტი ერთადერთია საქართველოში, რომლის ერთდროულად ორი სამეცნიერო ჟურნალი ინდექსირებულია EBSCO-ს მონაცემთა ბაზებში.
ელექტრონულ ბაზაზე წვდომისათვის მიჰყევით ბმულს http://library.iliauni.edu.ge/2011-05-11-12-30-04.html და ჩამონათვალში მოძებნეთ EBSCO. შეგახსენებთ, რომ წვდომა შესაძლებელია როგორც უნივერსიტეტის ტერიტორიიდან, ასევე მის მიღმა.
გამოიყენეთ ბიბლიოთეკის ელექტრონული რესურსები მაღალი ხარისხის წარმატებული კვლევების ჩასატარებლად.
EBSCO-ს მონაცემთა ბაზები მოიცავს მეცნიერების თითქმის ყველა დარგს და მომხმარებელს სთავაზობს სხვადასხვა რესურსის (სტატიები, ელწიგნები, ანგარიშები, საკონფერენციო მასალები, სამთავრობო დოკუმენტები, გაზეთები) ინდექსირებულ და სრულ ვერსიებს.
გთხოვთ, მობრძანდეთ.

საზოგადოებრივ-საგანმანათლებლო პროექტი - „ახალი განმანათლებლობა“
2014-05-27 14:24
30 მაისს, 16:00 საათზე, A 101 აუდიტორიაში ილიას სახელმწიფო უნივერსიტეტის მეცნიერებათა და ხელოვნების ფაკულტეტის საზოგადოებრივ-საგანმანათლებლო პროექტის – „ახალი განმანათლებლობა“ – ფარგლებში სრული პროფესორი ლევან ცაგარელი წაიკითხავს საჯარო ლექციას თემაზე – “ლიტერატურული ნაწარმოები, როგორც სამყაროს გააზრების საშუალება“.
დასწრება თავისუფალია.

სტუდენტური კონფერენცია „ კონფლიქტი და მედია“
2014-05-27 12:00
28 მაისს ილიას სახელმწიფო უნივერსიტეტი უმასპინძლებს სტუდენტურ კონფერენციას „კონფლიქტი და მედია“
კონფერენცია წარმოადგენს ევროკავშირის მიერ დაფინანსებული პროექტის – „Journalist training and networking“ ნაწილს – „Media Neighbourhood” (მედია სამეზობლო პროგრამის ფარგლებში“), რომელიც ჟურნალისტიკის მიმართულების სტუდენტებისთვის არის განკუთვნილი. კონფერენციის თემაა: მედია და კონფლიქტი. მომხსენებლები იქნებიან ექსპერტების სამოქალაქო საზოგადოებრივი ორგანიზაციის წევრები, ილიას სახელმწიფო უნივერსიტეტის პროფესორები და ჟურნალისტები.
კონფერენციის მონაწილეების გამოსვლები და დისკუსიები აღნიშნული თემის სხვადასხვა მიმართულებას შეეხება, კერძოდ: მედიის როლს კონფლიქტების გაშუქებისას, სამხრეთ კავკასიის ბალკანიზაციას, „მშვიდობის ჟურნალისტიკის“ გავლენას და ა. შ.
კონფერენციაში ასევე მონაწილეობს და საქართველოში ევროკავშირის სადამკვირვებლო მისიასთან ერთად მათ ჟურნალისტურ ჯილდოს წარადგენს ევროკავშირის დელეგაცია.
კონფერენციის ორგანიზატორია და ევროკავშირის მიერ დაფინანსებულ მედია სამეზობლო პროექტს ახორციელებს AFP Foundation (აჟანს ფრანს პრესი), როგორც კონსორციუმის ნაწილი, რომელსაც BBC Media Action ხელმძღვანელობს.
ადგილმდებარეობა :G 106 – ში, 11:00 საათზე.
იხილეთ კონფერენციის პროგრამა>>>

კონფერენცია ფრანგი ფსიქოანალიტიკოსების მონაწილეობით
2014-05-25 18:00
28-29 მაისს ილიას სახელმწიფო უნივერსიტეტში, საქართველოში საფრანგეთის საელჩოს მხარდაჭერით, გაიმართება კონფერენცია, სემინარები და კლინიკური სუპერვიზიები ფრანგი ფსიქოანალიტიკოსების მონაწილეობით. ღონისძიების ორგანიზატორია ასოციაციები – „ქართული ფსიქოანალიტიკური სივრცე“ და „მწვანე სახლი“.
28 მაისი, 18:00 საათი, A 101 აუდიტორია
29 მაისი, 17:00 საათი, G 106 აუდიტორია
დასწრება თავისუფალია.
• კონფერენციის პროგრამა იხილეთ აქ.

მეწარმეობის აღმოცენება და განვითარება საქართველოში
2014-05-25 17:55
29 მაისს, 13:00 საათზე, ილიას სახელმწიფო უნივერსიტეტში გაიმართება პროექტის -„მეწარმეობის აღმოცენება და განვითარება საქართველოში“ – შედეგების პრეზენტაცია.
პროექტი ფინანსდება პროგრამა „კავკასიის შვეიცარიული აკადემიური ქსელის“ მიერ და მისი მიზანია საქართველოში მეწარმეობის დანერგვისა და განვითარების პროცესის შესწავლა ლონგიტუდური კვლევის საფუძველზე.
პროექტის ფარგლებში, 6 თვეში ერთხელ ტარდება კვლევები საქართველოს სამ სხვადასხვა რეგიონში (აჭარა, კახეთი, თბილისი). ინტერვიუების (350 თვითდასაქმებულთან და 250 მცირე და მიკროფირმის წარმომადგენლებთან) პირველი რაუნდი ჩატარდა 2013 წლის აგვისტოში, მეორე კი – 2013 წლის თებერვალში.
პრეზენტაცია მიზნად ისახავს ქართული კერძო სექტორის სტრუქტურისა და მეწარმეობის არსის მოკლე მიმოხილვას და ახსნას, თუ რატომ არის ეს კვლევა მნიშვნელოვანი.
პრეზენტაციაზე მოხსენებით გამოვლენ:
• პოლ დემბინსკი (ფრაიბურგის უნივერსიტეტი)
• ფილიპ რუდა (ფრაიბურგის უნივერსიტეტი)
• ირინა გურული (ეკონომიკური პოლიტიკის კვლევის ცენტრი)
დრო: 29 მაისი, 13:00-16:00 საათი
ადგილმდებარეობა: A 101 აუდიტორია, ილიას სახელმწიფო უნივერსიტეტი
დასწრება თავისუფალია.

რომანი, სახელწოდებით - "კაფკა პლაჟზე"
2014-05-25 17:48
29 მაისს, ხუთშაბათს, 19:00 საათზე, ილიას სახელმწიფო უნივერსიტეტის ლიტერატურული კლუბი თბილისის წიგნის XVI საერთაშორისო ფესტივალის ფარგლებში ჰარუკი მურაკამის რომანის პრეზენტაციაზე გიწვევთ. რომანი, სახელწოდებით – “კაფკა პლაჟზე” სულ ახლახან გამოსცა ”ბაკურ სულაკაურის გამომცემლობამ”. წიგნისა და ავტორის შესახებ ისაუბრებენ გამომცემელი ბაკურ სულაკაური, მთარგმნელი თამუნა სუბელიანი და დიპლომატი ირაკლი ბაკურიძე.
გელით ყველას!

ნიდერლანდების სამეფოს ელჩის ვიზიტი
2014-05-24 22:36
28 მაისს, ოთხშაბათს, 16:00 საათზე, A 101 აუდიტორიაში, ნიდერლანდების სამეფოს ელჩი საქართველოში, ბატონი ჰანს ჰორბახი, ილიას სახელმწიფო უნივერსიტეტის სტუდენტებსა და აკადემიურ პერსონალს შეხვდება. შეხვედრის მიზანია ილიას სახელმწიფო უნივერსიტეტში ნიდერლანდური ენისა და კულტურის ცენტრის საქმიანობასა და ნიდერლანდების სასტიპენდიო პროგრამებზე ინფორმაციის მიწოდება.
დასწრება თავისუფალია.
დრო: 28 მაისი, 16:00 საათი
ადგილმდებარეობა: A 101 აუდიტორია, ილიას სახელმწიფო უნივერსიტეტი

ბიზნესინკუბატორის მეორე ეტაპის პრეზენტაცია
2014-05-24 22:25
30 მაისს, 12:00 საათზე, ილიას სახელმწიფო უნივერსიტეტის ბიზნესის სკოლა E 406 აუდიტორიაში გამართავს ბიზნესინკუბატორის მეორე ეტაპის პრეზენტაციას.
პროექტის შესახებ
ინოვაციური იდეების ოპტიმიზაციისათვის ილიას სახელმწიფო უნივერსიტეტის ბიზნესის სკოლის ბაზაზე შეიქმნა „ბიზნესინკუბატორი“ – სივრცე, სადაც სტუდენტები განახორციელებენ ინოვაციურ “სტარტაპ” პროექტებს. ბიზნესინკუბატორი გულისხმობს სტუდენტების მიერ შემუშავებული ინოვაციური პროექტების დაფინანსებასა და კომერციალიზაციას.
ბიზნესინკუბატორის მეორე ეტაპს უხელმძღვანელებს სპრინგ არბორის უნივერსიტეტის (მიჩიგანი, აშშ) პროფესორი, ჯორჯ გრიფინი, ხოლო ჯგუფების ხელმძღვანელები იქნებიან როგორც ილიას უნივერსიტეტის ბიზნესის სკოლის, ასევე ევროპისა და აშშ-ის უნივერსიტეტების მოწვეული პროფესორები.
დრო: 30 მაისი, 12:00 საათი
ადგილმდებარეობა: E 406 აუდიტორია, ილიას სახელმწიფო უნივერსიტეტი
